CELEX: 32022D0601
Language: sk
Date: 2022-04-08 00:00:00
Title: Vykonávacie rozhodnutie Komisie (EÚ) 2022/601 z 8. apríla 2022 o uznaní dobrovoľnej schémy Better Biomass na účely preukázania súladu s požiadavkami stanovenými v smernici Európskeho parlamentu a Rady (EÚ) 2018/2001 na biopalivá, biokvapaliny, palivá z biomasy, kvapalné a plynné palivá z obnoviteľných zdrojov nebiologického pôvodu a fosílne palivá vyrobené z odpadu (Text s významom pre EHP)

12.4.2022   
               
               
                  SK
               
               
                  Úradný vestník Európskej únie
               
               
                  L 114/179
               
            
         VYKONÁVACIE ROZHODNUTIE KOMISIE (EÚ) 2022/601
         z 8. apríla 2022
         o uznaní dobrovoľnej schémy Better Biomass na účely preukázania súladu s požiadavkami stanovenými v smernici Európskeho parlamentu a Rady (EÚ) 2018/2001 na biopalivá, biokvapaliny, palivá z biomasy, kvapalné a plynné palivá z obnoviteľných zdrojov nebiologického pôvodu a fosílne palivá vyrobené z odpadu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (1), a najmä na jej článok 30 ods. 4,
         keďže:
         
                     (1)
                  
                  
                     V smernici (EÚ) 2018/2001 sa stanovujú požiadavky na určité palivá, konkrétne biopalivá, biokvapaliny, palivá z biomasy, kvapalné a plynné palivá z obnoviteľných zdrojov nebiologického pôvodu a fosílne palivá vyrobené z odpadu, aby sa zabezpečilo, že sa môžu započítať do cieľov stanovených v smernici, len ak boli vyrobené udržateľne a ušetria značné emisie skleníkových plynov v porovnaní s fosílnymi palivami. Po prvé, v článku 29 smernice sa stanovujú kritériá udržateľnosti a úspory emisií skleníkových plynov pre biopalivá, biokvapaliny a palivá z biomasy a v článku 26 smernice a v delegovanom nariadení Komisie (EÚ) 2019/807 (2) sa stanovujú kritériá na určenie surovín pre biopalivá, biokvapaliny alebo palivá z biomasy, ktoré predstavujú vysoké riziko nepriamej zmeny využívania pôdy, na jednej strane a na určenie toho, ktoré biopalivá, biokvapaliny alebo palivá z biomasy s vysokým rizikom nepriamej zmeny využívania pôdy, ktoré spĺňajú určité podmienky, možno certifikovať ako biopalivá, biokvapaliny alebo palivá z biomasy s nízkym rizikom nepriamej zmeny využívania pôdy, na strane druhej. Po druhé, v článku 25 ods. 2 smernice sa stanovujú kritériá úspory emisií skleníkových plynov pre kvapalné a plynné palivá z obnoviteľných zdrojov nebiologického pôvodu a pre fosílne palivá vyrobené z odpadu používané v doprave. Po tretie, v článku 28 ods. 2 smernice sa od hospodárskych subjektov vyžaduje, aby do databázy Únie vkladali informácie o uskutočnených transakciách a vlastnostiach udržateľnosti palív z obnoviteľných zdrojov (biopalivá, bioplyn a kvapalné a plynné palivá z obnoviteľných zdrojov nebiologického pôvodu) a fosílnych palív vyrobených z odpadu používaných v doprave.
                  
               
                     (2)
                  
                  
                     V smernici sa takisto stanovujú pravidlá výpočtu príspevku elektriny z obnoviteľných zdrojov k cieľom v odvetví dopravy. Konkrétne sa v článku 27 ods. 3 smernice stanovujú pravidlá pre takýto výpočet, ak sa elektrina používa priamo na pohon elektrických vozidiel, ako aj keď sa používa na výrobu kvapalných a plynných palív z obnoviteľných zdrojov nebiologického pôvodu, ktoré sa používajú v doprave.
                  
               
                     (3)
                  
                  
                     S cieľom skontrolovať dodržiavanie pravidiel pre biopalivá, biokvapaliny, palivá z biomasy, kvapalné a plynné palivá z obnoviteľných zdrojov nebiologického pôvodu a fosílne palivá vyrobené z odpadu môžu členské štáty využívať dobrovoľné schémy. Dobrovoľné schémy zohrávajú dôležitú úlohu pri poskytovaní dôkazov o dodržiavaní kritérií udržateľnosti a úspory emisií skleníkových plynov pre biopalivá a biokvapaliny podľa smernice Európskeho parlamentu a Rady 2009/28/ES (3). V rámci smernice (EÚ) 2018/2001 sa úloha dobrovoľných schém rozšírila. Po prvé, teraz môžu slúžiť na osvedčenie súladu všetkých palív vyrábaných z biomasy vrátane plynných a tuhých palív s kritériami udržateľnosti stanovenými v smernici (EÚ) 2018/2001 a poskytovať presné údaje o ich úspore emisií skleníkových plynov. Po druhé, môžu slúžiť na osvedčenie súladu kvapalných a plynných palív v doprave z obnoviteľných zdrojov nebiologického pôvodu a fosílnych palív vyrobených z odpadu s ich kritériami úspory emisií skleníkových plynov. Po tretie, môžu slúžiť na preukázanie dodržiavania pravidiel, ktoré sa v článku 27 ods. 3 smernice (EÚ) 2018/2001 stanovujú na výpočet podielu elektriny z obnoviteľných zdrojov v odvetví dopravy. Po štvrté, môžu slúžiť na preukázanie toho, že hospodárske subjekty vkladajú do databázy Únie alebo vnútroštátnej databázy presné údaje o palivách z obnoviteľných zdrojov a fosílnych palivách vyrobených z odpadu používaných v doprave v súlade s článkom 28 ods. 4 smernice (EÚ) 2018/2001. Po piate, môžu sa použiť na osvedčenie biopalív, biokvapalín a palív z biomasy s nízkym rizikom nepriamej zmeny využívania pôdy. Komisia môže rozhodnúť, že dobrovoľné vnútroštátne alebo medzinárodné schémy môžu slúžiť na všetky tieto účely alebo niektoré z nich.
                  
               
                     (4)
                  
                  
                     Ak hospodársky subjekt poskytne dôkaz alebo údaje o dodržiavaní kritérií udržateľnosti a úspory emisií skleníkových plynov získané v súlade s dobrovoľnou schémou, ktorú uznala Komisia, členský štát by v rozsahu rozhodnutia o uznaní nemal od dodávateľa vyžadovať poskytnutie ďalších dôkazov.
                  
               
                     (5)
                  
                  
                     Žiadosť o uznanie podľa článku 30 ods. 4 smernice týkajúca sa dobrovoľnej schémy Better Biomass bola Komisii prvýkrát predložená 19. decembra 2020. Táto žiadosť viedla Komisiu k posúdeniu schémy, v rámci ktorého sa zistili určité prvky, ktoré si vyžadujú úpravu. Schéma tieto prvky v opakovane predloženej žiadosti z 2. júla 2021 správne vyriešila. Schéma sa vzťahuje na všetky suroviny vrátane odpadov a zvyškov, ako aj celý spracovateľský reťazec.
                  
               
                     (6)
                  
                  
                     Pri posudzovaní dobrovoľnej schémy Better Biomass Komisia zistila, že sa primerane vzťahuje na kritériá udržateľnosti stanovené v článku 29 ods. 2 až 5, pričom obsahuje aj presné údaje o úsporách emisií skleníkových plynov na účely článku 29 ods. 10 smernice (EÚ) 2018/2001 a uplatňuje metodiku hmotnostnej bilancie v súlade s požiadavkami článku 30 ods. 1 a 2 smernice (EÚ) 2018/2001. V tomto posúdení sa nezohľadňuje pripravovaný vykonávací akt, ktorý sa má prijať v súlade s článkom 30 ods. 8 smernice (EÚ) 2018/2001, o pravidlách overovania kritérií udržateľnosti a úspory emisií skleníkových plynov a kritérií nízkeho rizika nepriamej zmeny využívania pôdy, ani delegované akty, ktoré sa majú prijať v súlade s článkom 28 ods. 5 smernice (EÚ) 2018/2001. Dobrovoľná schéma Better Biomass sa preto opätovne posúdi, keď sa takéto vykonávacie a delegované akty prijmú.
                  
               
                     (7)
                  
                  
                     Z posúdenia dobrovoľnej schémy Better Biomass vyplynulo zistenie, že spĺňa primerané normy spoľahlivosti, transparentnosti a nezávislosti auditu a dodržiava aj požiadavky na metodiku stanovené v prílohe V a VI k smernici (EÚ) 2018/2001.
                  
               
                     (8)
                  
                  
                     Uznaná schéma by sa mala sprístupniť v časti venovanej dobrovoľným schémam na webovom sídle Komisie EUROPA.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre udržateľnosť biopalív, biokvapalín a palív z biomasy,
                  
               PRIJALA TOTO ROZHODNUTIE:
         
            Článok 1
            Dobrovoľná schéma Better Biomass (ďalej len „schéma“), ktorá bola Komisii predložená na uznanie 2. júla 2021, preukazuje v prípade palív podrobených auditu v rámci schémy tieto prvky:
            
                        a)
                     
                     
                        súlad dodávok biopalív, biokvapalín a palív z biomasy s kritériami udržateľnosti stanovenými v článku 29 ods. 2 až 5 a článku 29 ods. 10 smernice (EÚ) 2018/2001;
                     
                  
                        b)
                     
                     
                        splnenie povinnosti hospodárskych subjektov vkladať do databázy Únie alebo vnútroštátnej databázy presné údaje o palivách z obnoviteľných zdrojov a fosílnych palivách vyrobených z odpadu používaných v doprave v súlade s článkom 28 ods. 4 smernice (EÚ) 2018/2001.
                     
                  Schéma takisto obsahuje presné údaje o úspore emisií skleníkových plynov na účely článku 29 ods. 10 smernice (EÚ) 2018/2001, pokiaľ je zabezpečené, aby sa všetky príslušné informácie poskytnuté predchádzajúcimi hospodárskymi subjektmi v spracovateľskom reťazci dostali k hospodárskym subjektom nasledujúcim v spracovateľskom reťazci.
         
         
            Článok 2
            Rozhodnutie je platné na obdobie 5 rokov od nadobudnutia jeho účinnosti. Ak sa obsah schémy predložený na uznanie Komisii 2. júla 2021 zmení tak, že by to mohlo ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či schéma aj naďalej v dostatočnej miere zahŕňa kritériá udržateľnosti, vzhľadom na ktoré bola uznaná.
         
         
            Článok 3
            Komisia môže zrušiť toto rozhodnutie okrem iného za týchto okolností:
            
                        a)
                     
                     
                        ak sa jasne preukáže, že v schéme neboli zavedené prvky považované za dôležité pre toto rozhodnutie, alebo ak došlo k vážnemu a štrukturálnemu porušeniu týchto prvkov;
                     
                  
                        b)
                     
                     
                        ak sa v súvislosti so schémou Komisii nepredložia výročné správy podľa článku 30 ods. 5 smernice (EÚ) 2018/2001;
                     
                  
                        c)
                     
                     
                        ak sa v schéme nezavedú normy nezávislého auditu a iné požiadavky určené vo vykonávacích aktoch uvedených v článku 30 ods. 8 smernice (EÚ) 2018/2001 alebo zlepšenia iných prvkov schémy, ktoré sa považujú za dôležité pre ďalšie uznávanie.
                     
                  
         
            Článok 4
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 8. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 328, 21.12.2018, s. 82.
         
            (2)  Delegované nariadenie Komisie (EÚ) 2019/807 z 13. marca 2019, ktorým sa dopĺňa smernica Európskeho parlamentu a Rady (EÚ) 2018/2001, pokiaľ ide o určenie surovín s vysokým rizikom nepriamej zmeny využívania pôdy, pri ktorých sa pozoruje významné rozšírenie produkčnej plochy na pôdu s vysokými zásobami uhlíka, a o certifikáciu biopalív, biokvapalín a palív z biomasy s nízkym rizikom nepriamej zmeny využívania pôdy (Ú. v. EÚ L 133, 21.5.2019, s. 1).
         
            (3)  Smernica Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (Ú. v. EÚ L 140, 5.6.2009, s. 16).